LIETUVOS RESPUBLIKOS APLINKOS MINISTRO

ĮSAKYMAS

DĖL LIETUVOS RESPUBLIKOS APLINKOS MINISTRO 2002 M. BALANDŽIO 16 D. ĮSAKYMO NR. 184 „DĖL STATYBOS TECHNINIŲ REGLAMENTŲ STR 1.01.06:2002 „YPATINGI STATINIAI“ IR STR 1.01.07:2002 „NESUDĖTINGI (TARP JŲ LAIKINI) STATINIAI“ PATVIRTINIMO“ PAKEITIMO

2009 m. balandžio 30 d. Nr. D1-234

Vilnius

Pakeičiu statybos techninį reglamentą STR 1.01.07:2002 „Nesudėtingi (tarp jų laikini) statiniai“, patvirtintą Lietuvos Respublikos aplinkos ministro 2002 m. balandžio 16 d. įsakymu Nr. 184 „Dėl statybos techninių reglamentų STR 1.01.06:2002 „Ypatingi statiniai“ ir STR 1.01.07:2002 „Nesudėtingi (tarp jų laikini) statiniai“ patvirtinimo“ (Žin., 2002, Nr. 43-1639; 2004, Nr. 120-4443; 2005, Nr. 22-703, Nr. 143-5207; 2006, Nr. 42-1533; 2008, Nr. 2-81, Nr. 59-2251, Nr. 97-3768; 2009, Nr. 28-1112, Nr. 40-1531):

1. Išdėstau 8 punktą taip:

„8. Nesudėtingų statinių sąrašas pateikiamas Reglamento 1 priede. Nesudėtingų laikinų statinių projektavimui ir statybai galioja nesudėtingų statinių projektavimui ir statybai nustatyti reikalavimai, jei šiame Reglamente nenustatyta kitaip. Turintys bent vieną patalpą pagal savo prigimtį kilnojamieji daiktai (vagonėliai, konteineriai, kioskai ir kt.) laikomi nesudėtingais statiniais (pastatais), jei atitinka Reglamento 6.2 punkte nurodytą apibrėžimą ir Lietuvos Respublikos statybos įstatymo 2 straipsnio 2 dalyje nurodytus statinio požymius. Įrengiami pastoviam ar laikinam naudojimui objektai, kurių matmenys trijų matmenų (aukščio, ilgio ir pločio) objektams neviršija 1,5x1,5x1,5 metro, dviejų vyraujančių matmenų (aukščio ir ilgio ar pločio) objektams – 1,5x3,0 metro ir vieno vyraujančio matmens (aukščio) objektams – 2,20 metro, nelaikomi nesudėtingais statiniais ir jiems netaikomi Statybos įstatymo statiniams nustatyti reikalavimai. Vyraujančiais matmenimis laikomi tie objekto matmenys (aukštis, ilgis ar plotis), kurie už kitus (nevyraujančius) objekto matmenis didesni mažiausiai 5 kartus.“

2. Papildau 1 priedo 2 lentelę 31 punktu:

„

31.	Įrenginių statybinės konstrukcijos	3	4	2	4	Išskyrus įrenginių, montuojamų statiniuose, statybines konstrukcijas ir potencialiai pavojingų įrenginių statybines konstrukcijas

“.

APLINKOS MINISTRAS	GEDIMINAS KAZLAUSKAS